4 jong mense dood toe motor glo U-draai maak | Netwerk24
4 jong mense dood toe motor glo U-draai maak
Deur Madli Grobbelaar en Alet van der Walt 19 Februarie 2018 12:57
Keshia van Niekerk (17) is Saterdagaand noodlottig beseer in 'n ongeluk buite Virginia op die R30 en is Sondag dood.
Vier jong mense is Saterdagaand in 'n ongeluk buite Virginia in die Vrystaat dood.
Dié ongeluk, waarin drie voertuie op die R30 betrokke was, was omstreeks 23:00 net ná die Sandrivierbrug op pad na Welkom.
Volgens onbevestigde getuienis, het 'n voertuig 'n U-draai reg voor die aankomende verkeer gemaak.
Die bestuurder van 'n Land Rover het uitgeswaai om dié voertuig te vermy en toe teen 'n Renault met vyf jong mense in gebots.
Stephan Broodryk (20) wat die Renault bestuur het, is kort ná die ongeluk op die toneel dood en Keshia van Niekerk (17), 'n leerling aan die Welkom Gimnasium, is na 'n hospitaal in Bloemfontein gebring waar sy breindood verklaar is.
Haar suster, Tiniël, het Sondagoggend uit Stellenbosch na Bloemfontein gevlieg om van Keshia afskeid te neem. Lewensondersteunende masjiene is hierna afgeskakel en Keshia se organe is geskenk.
Stephan Broodyk (20) het die voertuig bestuur waarin hy en nog vier ander jong mense gery het. Hy is op die toneel dood.
Kapt. Malebo Khosana, polisiewoordvoerder, sê die twee jong mense wat in die Land Rover gery het, is ook dood. Hy kon nog nie hul name bekend maak nie. Hulle is in die Bongani-streekshospitaal in Welkom opgeneem waar hulle dood is.
Keshia is die dogter van Charmaine, 'n haarkapper van Welkom. Haar pa is Bendaniël, 'n bekende in atletiekkringe.
Stephan het by Flamingo Drukkers in Welkom gewerk en is die seun van Fanie Broodryk van Welkom. Stephan se ma is vyf jaar gelede in 'n motorongeluk voor die Hoërskool Goudveld in Welkom dood. Stephan het ook 'n suster, Alecia.
Die drie ander passasiers in die Renault was Brendon van Zyl (20), Janika van Zyl (18) en Anique Fourie (17). Marissa Pawson, woordvoerder van die Mediclinic Welkom, sê Van Zyl is in 'n kritieke, maar stabiele toestand. Janika van Zyl is stabiel en Anique Fourie het ongedeerd uit die ongeluk gekom. Sy was ongeveer 'n uur in die hospitaal voordat sy ontslaan is.
Die Welkom Gimnasium het Sondag 'n gebedsaksie gehou vir die oorledenes en hul families.
Khosana sê die pad was ure lank vir verkeer gesluit en die toneel was eers teen 03:00 Sondagoggend opgeruim.
Lefu Tau, bestuurder van die derde voertuig op die toneel, is in die St. Helena privaat hospitaal in Welkom opgeneem.
Die R30 tussen Virginia en Welkom was ure lank vir verkeer gesluit ná die ongeluk waarin vier jong mense noodlottig beseer is. Foto: Madli Grobbelaar